Lunatic Gods

Lunatic Gods je slovenská atmospheric death black metalová kapela založená v roku 1993 v Martine. Skutočný vznik kapely je potrebné posunúť do obdobia, keď sa prvotne nazývala Bestialit. Pri vzniku stáli štyria metaloví nadšenci: Mortis – spev, Psycho – bicie, King – klávesy, Hirax – gitara. Pozornosť si získala už svojim prvým albumom Inhuman & Insensible (1996), kedy ako prvá slovenská metalová skupina vydala CD nosič u zahraničného (talianskeho) vydavateľa zo Sicílie - Polyphemus records. V roku 1998 je v rámci ankety hudobného magazínu Metal Hammer CS vyhlásená za najlepšiu metalovú skupinu Česka a Slovenska. V tej dobe chlapci hrali s veľkým úspechom na metalových festivaloch: Czech Dynamo, Brutal Assault, Nuclear Storm, Noc plná hvězd, Rock fest - Teplý Vrch. Do dnešných dní kapela vydala 8 štúdiových albumov a dve EP.

Od albumu Mythus (2004) do jej tvorby postupne prenikajú  vplyvy slovenského folklóru a obohacuje svoju muziku o ľudové nástroje ako husle, viola či cimbál. Od roku 2007 s vydaním albumu Ante Portas kapela začína spievať vo svojom rodnom jazyku a jej tvorba naberá viacej progresívnejší charakter. S rodným jazykom sa emócie z extrémnej muziky ešte viac predierajú na povrch a v piesňach sa objavujú odkazy na život našich predkov a krásu krajiny, ktorú nám zanechali. Na nasledujúcom albume Vlnobytie (2012) kapela tento odkaz posúva ešte ďalej. Ako hovorí promo k albumu “Povesti, príbehy, ťažká robota, zvyky našich predkov, to všetko je v nás, v našej krvi. Texty čerpáme z našej histórie, sme Slovania! Hory, lesy, polia, lúky, zvery, zemiaky, fazuľa, tvrdá práca, pálenka, malosť, závisť, bič i cukor, husličky, kroje - to sme MY! Tieto témy kapela rozvíja aj na nahrávke Slnovraty (2014), ktorá je venovaná dvom najväčším Slovanským sviatkom a na zatiaľ poslednom albume Turiec (2018), ktorý je priamo o krásach rodných kopcov kapely a živote praotcov a pramatiek. Štýlovo by sa dnes kapela dala označit ako "Progressive folk black metal". Od roku 2017 je členom kapely uznávaný český hudobník, bicmen Martin "Marthus" Škaroupka (Cradle Of Filth).

Zaujímavosťou je zhudobnená poviedka od slovenského velikána, spisovateľa a folkloristu Pavla Dobšinského „Ibronka“, ktorú fans môžu nájsť na albume Vlnobytie (2012). Špecifické sú aj vydania posledných 2 nahrávok skupiny. EP Slnovraty (2014) vyšlo balené celé v originálnom koženom obale s vyrazeným logom kapely, s plagátom a amuletom v limitovanom 333 kusovom náklade a predposledný album Turiec (2018) aj ako 50 stranová kniha fotiek z pôvabnej turčianskej záhrady. Ako hovorí gitarista kapely "Luboslav" v úvodníku knižky:"A hoc veleba nášho kraja opísať slovami sa nedá, pozvánku k potulkám aspoň takto k Vám vysielame. A kým pozvanie prijmete a sami sa popod galériu skalných veží prejdete, či sa na ne i vydriapete, počúvajte a vnímajte, pozerajte a vychutnávajte. Tónov vôňu, obrazov silu, Turca divu..."

Aktuálne má kapela na konte svoj nový čerstvý album "Vresovrenie", ktorému v roku 2023 predchádzali dva video single „O sekere, čo slabosť hľadala“ a „Šialení Bohovia“.

 Členovia 
 Emil "Emko" Derigo - spevy (od 1995)
 Ľubomír "Luboslav" Šimo - gitara, spevy, texty (ex-Editor, ex-Digitus In Recto, ex-Borra) (od 2001)
 Igor "Ičko" Kočiš - gitara (Plastery, Laburnum Diver) (od 2016)
 Richard "Richardus" Pokorný - basa (Ramchat) (od 1995)
 Mária "Mhayitza" Onofrejová - klávesy (od 2006)
 Evka "Evália" Palovčíková Záthurecka - husličky (od 2013)
 Martin "Marthus" Škaroupka - bicie (Cradle Of Filth, Titanic, Inner Fear) (od 2016)
 Ján "Fanfán" Minár - tympány, perkusie (ex-Disloyal) (od 2014)
 David "Bohém" Holub - viola, cimbal, kontrabas, orchester (od 2022)

 Bývalí členovia 
Jarko "Horár" Vavro - spevy R.I.P! (v Lunatic Gods 2000 - 2007) (ex-Protest)
Pavel "Hirax" Baričák - gitara, texty (v Lunatic Gods 1993 - 2012) (Ramchat, Nothing, ex-Protest, ex-Editor)
Ferko "Psycho" Sochulák - bicie (v Lunatic Gods 1993 - 2008)
Jozef "Svarog" Vydra - bicie (v Lunatic Gods 2009 - 2017) (ex-Mystic Death)
Lucia "LU" Janíčková - klávesy (v Lunatic Gods 2002 - 2004)
Peter "Mortis" Franek - spevy (v Lunatic Gods 1993 - 2000)
Ivan "King" Kráľ - klávesy (v Lunatic Gods 1993 - 2000) (od 2000 King SVK)

 Diskografia 
 EP 
 1999 - Cuckoo
 2014 - Slnovraty

 LP 
 1996 - Inhuman & Insensible
 1998 - Sitting by the Fire
 2002 - The Wilderness
 2004 - Mythus
 2007 - Ante Portas
 2012 - Vlnobytie
 2018 - Turiec
 2023 - Vresovrenie

 Externé odkazy 
https://www.lunaticgods.info/
https://bandzone.cz/lunaticgods  https://lunaticgods.bandcamp.com/
www.metal-archives.com - stránka skupiny na Encyclopedia metallum
https://martinmetalmusic.wbl.sk/LUNATIC-GODS.html

Kategória:Slovenské hudobné skupiny
Kategória:Slovenské blackmetalové hudobné skupiny
Kategória:Slovenské deathmetalové hudobné skupiny